Freyr

Freyr Battery Giga Arctic AS (tidligere Freyr Battery Norway AS) er en battericellefabrikk ved Mo Industripark i Mo i Rana. Selskapet ble grunnlagt 1. november 2020. Koch-familien er en av de store eierne i selskapet.

Pilotanlegget ble satt opp i første halvdel av 2022, med en kapasitet til årlig å produsere batterier med samlet lagringskapasitet på 375 MWh.

Lokale ringvirkninger 
Produksjon av battericeller er kraftkrevende og selskapet anslår at fabrikken vil bruke over 1 TWh strøm årlig. Fabrikken vil kreve så mye strøm at den alene vil bruke mesteparten av ledig kapasitet i Helgeland. Per mars 2023 var det investert 1 milliard kroner i fabrikken i Mo i Rana. Plassering i Mo i Rana er gunstig fordi det er lite overføringskapasitet mellom Nordland og Sør-Norge slik at strømprisene er lavere.

Rana kommune anslår at etableringen vil gi 3 000 nye arbeidsplasser og en befolkningsøkning på om lag 20 prosent i Mo i Rana.

Støtteordninger 
Innovasjon Norge kunngjorde i 2021 at de ga 48 millioner kroner i statsstøtte til etablering av fabrikken. Statlige ENOVA ga i 2021 142 millioner kroner i tilskudd til pilotanlegget. Eksportfinansiering Norge ga i 2022 statsgarantert kreditt på 4 milliarder kroner.

I 2023 ble det kjent at styremedlemmene i selskapet ble tildelt 60 millioner kroner i godtgjørelse i form av honorarer og aksjeopsjoner. Blant annet fikk Olaug Svarva 147.500 amerikanske dollar (omlag 1,5 millioner kroner) i honorar samt opsjoner, til sammen 5,3 millioner kroner. Konsernsjef Tom Einar Jensen fikk 27 millioner norske kroner i godtgjørelse 2021 hvorav av bonuser utgjorde størstedelen; i 2022 mottok han 6,3 millioner kroner i grunnlønn. Statsstøtten og godtgjørelsene ble tatt opp i Stortinget med spørsmål til næringsminister Jan Christian Vestre.

I 2023 fortalte konsern sjef Tom Einar Jensen at statsstøtten trolig ikke var tilstrekkelig til å gjøre fabrikken lønnsom sammenlignet med støtteordninger i USA.

Referanser 

Norske industriselskaper
Næringsliv i Nordland
Mo i Rana
Selskaper etablert i 2020
2020 i Norge